নিউফাউন্ডল্যান্ডের গ্র্যান্ড ব্যাংক

নিউফাউন্ডল্যান্ডের গ্র‍্যান্ড ব্যাংক হল উত্তর আমেরিকা মহাদেশীয় স্তরে নিউফাউন্ডল্যান্ড দ্বীপের দক্ষিণ-পূর্বে সমুদ্রগর্ভপথে মালভূমির একটি ব্যাপ্তি। গ্র্যান্ড ব্যাংকগুলি বিশ্বের অন্যতম সমৃদ্ধ মাছ ধরার ক্ষেত্র। এখানে অ্যাটলান্টিক কড, সোর্ড মাছ, হ্যাডক এবং ক্যাপেলিন ইত্যাদি মাছের পাশাপাশি শেলমাছ, সামুদ্রিক পাখি এবং সমুদ্রের স্তন্যপায়ী প্রাণীর আবাসস্থল।
নিউফাউন্ডল্যান্ডের গ্র্যান্ড ব্যাংকগুলি উত্তর আমেরিকার মহাদেশীয় স্তরের নিউফাউন্ডল্যান্ডের দক্ষিণ-পূর্বে জলের নীচে মালভূমির একটি ব্যাপ্তি। এই অঞ্চলগুলি তুলনামূলকভাবে অগভীর, গভীরতায় পর্যন্ত। শীতল ল্যাব্রাডর ধারা এখানে উপসাগরীয় প্রবাহের উষ্ণ জলের সাথে মিশে, প্রায়শই চরম কুয়াশাচ্ছন্ন অবস্থার সৃষ্টি করে।
এই জল প্রবাহগুলির মিশ্রণ এবং সমুদ্রের নীচের অংশের আকার, জলের পুষ্টিগুণকে সমুদ্রের উপরিতলে নিয়ে আসে। এই পরিবেশ পাওয়ার ফলে এটি বিশ্বের অন্যতম সমৃদ্ধ মৎস্য শিকার কেন্দ্র হয়ে দাঁড়িয়েছে। 
মাছের প্রজাতিগুলির মধ্যে আছে অ্যাটলান্টিক কড, সোর্ড মাছ, হ্যাডক এবং ক্যাপেলিন। শেলফিসগুলির মধ্যে আছে স্ক্যালপ এবং গলদা চিংড়ি। এই অঞ্চলটি প্রচুর সামুদ্রিক পাখির আশ্রয়স্থল, যেমন উত্তরী গ্যানেট, শিয়ার ওয়াটার এবং সমুদ্র হাঁস। এছাড়া আছে বিভিন্ন সামুদ্রিক স্তন্যপায়ী প্রাণী, যেমন সীল, ডলফিন এবং তিমি।
বিশ শতকের শেষদিকে অতিরিক্ত মাছ ধরার ফলে বেশ কয়েকটি প্রজাতি শেষ হয়ে আসে, বিশেষত কড। এর ফলস্বরূপ ১৯৯২ সালে কানাডিয়ান গ্র্যান্ড ব্যাংক মাছ ধরার ব্যবসায় বন্ধ করে দেওয়া হয়।
নব্য চরম হিমযুগ চলাকালীন গ্র্যান্ড ব্যাংকের বিস্তীর্ণ অঞ্চলে হিমায়ন হয়েছিল। প্রায় ১৩,০০০ বছর আগে এর অধিকাংশ বরফই গলে গেছে, এর ফলে গ্র্যান্ড ব্যাংকগুলি কয়েকশ কিলোমিটার পর্যন্ত বিস্তৃত কয়েকটি দ্বীপ হিসাবে উন্মুক্ত হয়ে গেছে। এটা বিশ্বাস করা হয় যে প্রায় ৮,০০০ বছর আগে সমুদ্র স্তরের উত্থানের কারণে এই অঞ্চলগুলি নিমজ্জিত হয়ে গিয়েছিল।
১৫শ শতাব্দীতে কিছু গ্রন্থ "বাকালাও" নামে একটি ভূমিকে অভিহিত করেছে, যেটি ছিল কড মাছের আগার। সেটিই সম্ভবত নিউফাউন্ডল্যান্ড। ক্যাবোটের সমুদ্রযাত্রার কয়েক বছরের মধ্যে গ্র্যান্ড ব্যাংকগুলিতে মৎস্য শিকার ক্ষেত্রের অস্তিত্ব ইউরোপে পরিচিতি লাভ করে। ফ্রান্স এবং পর্তুগালের জাহাজগুলি সেখানে মাছ ধরার ব্যাপারে অগ্রগামী হয়েছিল। তারপরে এল স্পেন, কিন্তু তখন এখানে ইংল্যান্ডের জাহাজ বেশি দেখা যেতনা। খুব শীঘ্রই এই অবস্থার পরিবর্তন হয়ে গিয়েছিল, বিশেষত ১৫৮৫ সালে বার্নার্ড ড্রেকের নিউফাউন্ডল্যান্ড অভিযানের পর। এই অঞ্চলে এর পরে স্পেনীয় এবং পর্তুগিজদের মাছ ধরার ব্যবসায় কার্যত নিশ্চিহ্ন হয়ে গিয়েছিল। পূর্ব কানাডা এবং নিউ ইংল্যান্ডের প্রাথমিক ইউরোপীয়-বসতি স্থাপনকারীদের অর্থনীতির জন্য এই অঞ্চলের মাছের 
ভাণ্ডার অত্যন্ত গুরুত্বপূর্ণ হয়ে উঠেছিল।
১৯২৯ সালের ১৮ই নভেম্বর, লরেন্টিয়ান চ্যানেলের সীমান্তে গ্র্যান্ড ব্যাংকগুলির দক্ষিণ-পশ্চিমাঞ্চলে একটি বিধ্বংসী ভূমিকম্প (১৯২৯ গ্র্যান্ড ব্যাংক ভূমিকম্প নামে পরিচিত) হয়েছিল। এর ফলে জলের তলায় ভূমিধ্বস ঘটেছিল। এতে ট্রান্স-আটলান্টিক তারের ব্যাপক ক্ষতি হয়েছিল এবং একটি বিরল আটলান্টিক সুনামি তৈরি হয়েছিল যা নিউফাউন্ডল্যান্ডের দক্ষিণ উপকূলে আছড়ে পড়েছিল। বুরিন উপদ্বীপের ২৯ জনের মৃত্যু হয়েছিল। 
মৎস্য শিল্পে প্রযুক্তিগত অগ্রগতি (যেমন বড় কারখানার জাহাজ এবং সোনার প্রযুক্তির ব্যবহার), পাশাপাশি জলীয় ক্ষেত্র এবং বিশিষ্ট অর্থনৈতিক অঞ্চল (ইইজেড) সীমানা নিয়ে ভূ-রাজনৈতিক বিরোধ ইত্যাদির ফলে শুরু হল অত্যধিক মাছধরা। এর ফলে ১৯৯০ সাল থেকে গ্র্যান্ড ব্যাংকগুলিতে মাছের সংখ্যা মারাত্মকভাবে হ্রাসপ্রাপ্ত হয়। ১৯৯৩ সালে কানাডীয় গ্র্যান্ড ব্যাংক মাছ ধরা ব্যবসায় বন্ধ হয়ে যায়।
কানাডার ইইজেড গ্র্যান্ড ব্যাংকের বেশিরভাগ অংশ জুড়ে রয়েছে। এর সীমানা থেকে বাদ রয়েছে লাভজনক "নাক" (পূর্বের সীমানা, ফ্লেমিশ ছানির কাছে) এবং "লেজ" (অন্তর্জলীয় উচ্চভূমির দক্ষিণতম প্রান্ত) অংশ। ১৭৮৩ সালে প্যারিসের চুক্তির বলে মার্কিন যুক্তরাষ্ট্র এই জলে মাছ ধরার অধিকার পেয়েছিল, তবে চুক্তির সেই অংশটি আর কার্যকর নেই। ফরাসী ক্ষেত্রের বিশিষ্ট অর্থনৈতিক অঞ্চল সাঁ পিয়ের ও মিক‌লোঁ গ্র্যান্ড ব্যাংকগুলির পশ্চিম প্রান্তে একটি পিন-আকৃতির অংশ দখল করেছে, দ্বীপগুলি ঘিরে পিনের মাথার অংশের ব্যাসার্ধ এবং সূঁচের অংশটি ।
পূর্ব কানাডার বাইরের পুরো মহাদেশীয় স্তর দাবি করার জন্য, কানাডা বর্তমানে প্রয়োজনীয় জললেখচিত্র এবং ভূতাত্ত্বিক সমীক্ষা করছে। সর্বশেষ জাতিসংঘ সমুদ্র আইনবিষয়ক সনদের (ইউএনসিএলওএস) তত্ত্বাবধানে তারা এই সমীক্ষা চালাচ্ছে। ইউএনসিএলওএসের এই দিকটি অনুমোদিত হয়ে গেলে, কানাডা সম্ভবত গ্র্যান্ড ব্যাংকের এই অবশিষ্ট অংশগুলি, যেগুলি তার ইইজেড আইনগত অধিকারের বাইরে রয়েছে, সেগুলি নিয়ন্ত্রণ করবে।
পেট্রোলিয়াম ভাণ্ডারগুলিও আবিষ্কার করা হয়েছে এবং বেশ কয়েকটি তৈল ক্ষেত্র এই অঞ্চলে বিকাশাধীন রয়েছে, এর মধ্যে উল্লেখযোগ্য হল হাইবারনিয়া, টেরা নোভা এবং হোয়াইট রোজ প্রকল্পগুলি। গ্র্যান্ড ব্যাংকের কঠিন পরিবেশে আধা-ডুবোজাহাজ "ওশেন রেঞ্জার" ডুবে যাবার মত বিপর্যয় ঘটতে পারে।
গ্র্যান্ড ব্যাংকগুলিতে কাজ করা জেলেদের আধা-কাল্পনিক চিত্র পাওয়া যায় রুডইয়ার্ড কিপলিংয়ের উপন্যাস "ক্যাপ্টেনস কারেজিয়াস" (১৮৯৭) বইতে এবং সেবাস্তিয়ান জুঙ্গারের প্রকৃত তথ্যভিত্তিক সাহিত্য "পারফেক্ট স্টর্ম" (১৯৯৭) বইতে। ১৯৯০ সালে নির্মিত "দ্য হান্ট ফর রেড অক্টোবর" চলচ্চিত্রে গ্র্যান্ড ব্যাংকগুলি চিত্রিতও হয়েছে।
হারমান মেলভিল তাঁর আত্মজীবনীমূলক উপন্যাস "রেডবার্ন: হিজ ফার্স্ট ভয়েজ" (১৮৪৯) বইতে, একজন তরুণ নাবিক হিসাবে তাঁর প্রথম ভ্রমণে, ব্যাংকগুলির মধ্য দিয়ে যাওয়ার কথা বর্ণনা করেছেন। সেই যাত্রাপথে তিনি তিমি এবং একটি ভুতুড়ে জাহাজের ধ্বংসাবশেষ দেখেছিলেন যেখানে তখনও কয়েক সপ্তাহ আগে মৃত নাবিকদের দেহ পড়ে ছিল। এই ঘটনাটি কানাডার লেখক ফারলে মওয়াত এর প্রকৃত তথ্যভিত্তিক সাহিত্য "দ্য গ্রে সীজ আন্ডার" বইতে বর্ণিত হয়েছে, "ফাউন্ডেশন ফ্র্যাঙ্কলিন" অংশে, যেখানে সমুদ্র পথে চলমান সামুদ্রিক উদ্ধারকাজ সম্পর্কে বর্ণনা রয়েছে।